Vrystaatse byeboer en vrou aangeval en beroof | Netwerk24
Deur Alet van der Walt 19 Julie 2021 12:41
'n Egpaar van 'n plaas buite Ficksburg is Sondagaand beseer toe drie aanvallers met 'n vuurwapen, 'n byl en 'n mes op hulle toegeslaan en hulle beroof het.
Volgens brig. Motantsi Makhele, polisiewoordvoerder, is die polisie kort ná 19:25 van die aanval op Jasco en Maria Dinkelman in kennis gestel.
Dinkelman is 'n byeboer wat tussen Rosendal en Ficksburg op die plaas Driefontein van Jaco Loots boer.
Jasco Dinkelman, 'n byeboer, is saam met sy vrou, Maria, op 'n plaas aangeval. Foto: Facebook
Makhele sê volgens Dinkelman het sy vrou oudergewoonte om 19:25 gaan seker maak dat 'n skuifdeur en 'n veiligheidsdeur gesluit is.
"Sy was verbaas om te sien dat die deure oop is, waarna drie mans op haar afgestorm het," sê Makhele.
Een van die aanvallers het 'n vuurwapen op haar gerig, terwyl die ander twee met 'n byl en 'n mes gewapen was.
Maria Dinkelman Foto: Facebook
Makhele sê die aanvallers het haar na die hoofslaapkamer gedwing.
Dinkelman wou tussenbeide tree, maar hy is in sy linkerhand en nek met die mes gesteek. Maria is ook met die mes in haar nek gesteek.
Volgens Makhele het die mans geld en vuurwapens geëis.
Die egpaar het hulle meegedeel dat daar nie vuurwapens in die huis is nie en R26 000, wat in die kluis was, aan hulle oorhandig. 'n Samsung-tabletrekenaar en 'n selfoon is ook gesteel.
Makhele sê lede van landelike beveiliging en die polisie het kort daarna by die huis opgedaag.
Die egpaar is na die hospitaal geneem, maar is intussen ontslaan.
Makhele sê niemand is nog in hegtenis geneem nie en die polisie ondersoek klagte van roof en poging tot moord.
• Catherine Cairns van Ficksburg is op 6 Julie op haar plaas aangeval en beroof, en deur die nag deur haar aanvallers aangehou.
Lees ook: Ficksburg: Mans hou vrou heelnag aan, soek R4 m.
Die polisie het ook op 6 Julie 'n plaasaanval buite Heilbron voorkom, terwyl Juanita Swanepoel van Vierfontein op 9 Julie op 'n plaas aangeval is terwyl haar man, Gert, in die hospitaal was.